**KLAIPĖDOS MIESTO SAVIVALDYBĖS TARYBA**

**MIESTO PLĖTROS IR STRATEGINIO PLANAVIMO KOMITETas**

**POSĖDŽIO PROTOKOLAS**

2022-12-08 Nr. TAR-121

Posėdis vyksta 2022-12-05 (nuotoliniu būdu). Posėdžio pradžia 15.00 val.

Posėdžio pirmininkė – Judita Simonavičiūtė.

Posėdžio sekretorė – Aldutė Meniakina.

Posėdyje dalyvauja komiteto nariai: Andrius Petraitis, Elida Mantulovė, Viktoras Senčila, Vidmantas Plečkaitis, Vidmantas Dambrauskas. Nedalyvauja -Alina Velykienė.

Posėdyje dalyvauja Savivaldybės administracijos darbuotojai: Finansų skyriaus vedėja K. Petraitienė, Transporto skyriaus vedėjas R. Mockus, Licencijų ir leidimų skyriaus vedėja J. Uptienė, Žemėtvarkos skyriaus vedėja R. Gružienė, Statybos leidimų ir statinių priežiūros skyriaus vedėjas G. Pocius.

Kviestieji asmenys: BĮ „ Klaipėdos paplūdimiai vadovas Oleg Marinič, VšĮ Klaipėdos keleivinis transportas vadovas A. Samuilovas.

Darbotvarkė patvirtinta(bendru sutarimu):

1. Dėl Klaipėdos miesto savivaldybės tarybos 2020 m. balandžio 29 d. sprendimo Nr. T2‑76 „Dėl mokesčio už naudojimąsi Klaipėdos miesto gatvėmis važiuojant didžiagabaritėmis ir (ar) sunkiasvorėmis transporto priemonėmis ar jų junginiais dydžių ir šio mokesčio mokėjimo, administravimo ir priežiūros tvarkos aprašo patvirtinimo“ pakeitimo. Pranešėja J. Uptienė.

2. Dėl sutikimo steigti lošimų organizavimo vietą. Pranešėja J. Uptienė.

3. Informacija BĮ Klaipėdos paplūdimiai dėl Danės upės krantinių vystymo. Pranešėjas O. Marinič.

4. Dėl Klaipėdos miesto savivaldybės tarybos 2022 m. vasario 17 d. sprendimo Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ pakeitimo. Pranešėja K. Petraitienė.

5. Dėl keleivių vežimo kainų patvirtinimo. Pranešėjas R. Mockus.

6. Dėl valstybinės žemės sklypo Priešpilio g. 2, Klaipėdoje, dalies perdavimo neatlygintinai naudotis. Pranešėja R. Gružienė.

7. Dėl apleisto ar neprižiūrimo nekilnojamojo turto sąrašo patvirtinimo. Pranešėjas G. Pocius.

1. SVARSTYTA. Klaipėdos miesto savivaldybės tarybos 2020 m. balandžio 29 d. sprendimo Nr. T2‑76 „Dėl mokesčio už naudojimąsi Klaipėdos miesto gatvėmis važiuojant didžiagabaritėmis ir (ar) sunkiasvorėmis transporto priemonėmis ar jų junginiais dydžių ir šio mokesčio mokėjimo, administravimo ir priežiūros tvarkos aprašo patvirtinimo“ pakeitimas.

Pranešėja J. Uptienė primena, kad Klaipėdos miesto taryba yra patvirtinusi Mokesčio už naudojimąsi Klaipėdos miesto gatvėmis važiuojant didžiagabaritėmis ir sunkiasvorėmis transporto priemonėmis ar jų junginiais dydžių ir šio mokesčio mokėjimo, administravimo ir priežiūros tvarkos aprašą, kuriame yra patvirtinti mokesčio mokėjimo apskaičiavimo tvarka ir dydžiai, leidimo išdavimo tvarka, leidimo išdavimo ribojimas ir kt. Informuoja, kad Lietuvos Respublikos Seimas 2021 m. lapkričio 18 d. priėmė Lietuvos Respublikos kelių įstatymo Nr. I-891 4,5,7,9,10, 13, 18 ir 20 straipsnių pakeitimo įstatymą, kurio atitinkami straipsniai įsigalioja 2023 m. sausio 2 d. , todėl atsižvelgiant į tai, būtina pakeisti savivaldybės tarybos patvirtinto Aprašo atitinkamas nuostatas, kur buvo naudojama sąvoka „Leidimas“ į sąvoką „Sutikimas“.

J. Simonavičiūtė siūlo pritarti sprendimo projektui bendru sutarimu.

NUTARTA. Pritarti sprendimo projektui(bendru sutarimu).

2. SVARSTYTA. Sutikimas steigti lošimų organizavimo vietą.

Pranešėja J. Uptienė informuoja, kad Klaipėdos miesto savivaldybės administracija gavo UAB „UNIGAMES“ prašymą išduoti Savivaldybės tarybos sutikimą atidaryti ar steigti lošimų organizavimo vietą adresu Taikos pr. 141-1, Klaipėdoje. Pagal Nekilnojamojo turto registro duomenų bazės išrašą adresu Taikos pr. 141-1, Klaipėda, registruotos negyvenamosios patalpos, kurių paskirtis – Lošimų automatų salonas.

J. Uptienė pažymi, kad nagrinėdami bendrovės prašymą išduoti sutikimą steigti lošimų organizavimo vietą, vadovaujasi lošimų organizavimo vietos poveikio viešajai tvarkai, švietimui, kultūrai, visuomenės sveikatai, gyvenamajai aplinkai vertinimo kriterijais, kurie nustatyti Lošimų organizavimo vietos poveikio viešajai tvarkai, švietimui, kultūrai, visuomenės sveikatai, gyvenamajai aplinkai ir kriminogeninei situacijai konkrečių vertinimo kriterijų ir prašymų nagrinėjimo tvarkos apraše.Išnagrinėjus UAB „UNIGAMES“ pateiktą prašymą, dokumentus ir duomenis apie lošimų organizavimo vietos poveikio viešajai tvarkai, švietimui, kultūrai, visuomenės sveikatai ir gyvenamajai aplinkai, nustatyta, kad steigti lošimų organizavimo vietą numatoma ne gyvenamojo namo patalpose, atstumas iki artimiausių švietimo, kultūros ir sveikatos įstaigų bei bažnyčių ir religinių organizacijų yra didesni nei 100 m., t. y. atitinka kriterijus, nustatytus Apraše.

J. Simonavičiūtė siūlo pritarti sprendimo projektui bendru sutarimu.

NUTARTA. Pritarti sprendimo projektui(bendru sutarimu).

3. SVARSTYTA. Informacija BĮ „Klaipėdos paplūdimiai“ apie Danės upės krantinių vystymą.

Pranešėjas O. Marinič pateikia BĮ „Klaipėdos paplūdimiai“ 2022 - 2023 metų krantinių infrastruktūros priežiūros ir aptarnavimo priemonių planą. Primena, kad 2202 metų spalio mėnesį buvo atlikta perduotų BĮ „Klaipėdos paplūdimiai“ krantinių apžvalga, pateikia jų vizualinę būseną. Pristato ir pakomentuoja šios apžvalgos rezultatus atkarpose nuo pasukamojo tiltelio į Pilies uostą iki Biržos tilto, nuo įlankos į Jono kalnelio akvatoriją iki Mokyklos gatvės tilto, nuo mokyklos ir geležinkelio tilto bei Smiltynės krantinių. Bendras krantinių ilgis – 5 755 m, Smiltynėje – 3 563, o upėje – 2 192 m. Sako, kad krantines leista nuomoti, tačiau pripažįsta, kad krantinių tvarkymui reikia labai didelių investicijų ir abejoja ar atsiras norinčių investuoti verslininkų, nebent pavyktų pritraukti ES lėšas. Informuoja komiteto narius apie artimiausius planus ir numatomas priemones, jų atlikimo terminus, reikalingas investicijas bei atsako į pateiktus klausimus.

J. Simonavičiūtė padėkoja pranešėjui už išsamų pristatymą ir pateiktą informaciją. Prašo pateikti strategiją, o parengus priemonių planą jį pristatyti komitetui.

NUTARTA. Informacija išklausyta.

4. SVARSTYTA. Klaipėdos miesto savivaldybės tarybos 2022 m. vasario 17 d. sprendimo Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ pakeitimas.

Pranešėja K. Petraitienė pristato sprendimo projektą, kuriuo siūlo keisti Klaipėdos miesto savivaldybės tarybos 2022 m. vasario 17 d. sprendimą Nr. T2-32 „Dėl Klaipėdos miesto savivaldybės 2022 metų biudžeto patvirtinimo“, siekiant padidinti biudžeto pajamas dėl dotacijų skyrimo Savivaldybei ir paskirstyti lėšas asignavimams bei keisti asignavimus, nekeičiant bendros jų apimties, pagal ekonominę klasifikaciją, atsižvelgiant į Savivaldybės administracijos pateiktas paraiškas.

Pažymi, kad šiuo sprendimo projektu siūloma biudžeto pajamas padidinti 658,0 tūkst. Eur. Išsamiai pristato ir pakomentuoja kokiuose programose dotacijos mažinamos ar didinamos bei atsako į komiteto narių pateiktus klausimus.

J. Simonavičiūtė siūlo pritarti sprendimo projektui bendru sutarimu.

NUTARTA. Pritarti sprendimo projektui(bendru sutarimu).

5. SVARSTYTA. Keleivių vežimo kainų patvirtinimas.

Pranešėjas R. Mockus pristato sprendimo projektą, kurio tikslas įvertinus faktiškai pakitusias keleivių vežimo sąnaudas bei pajamas ir vadovaujantis Klaipėdos miesto savivaldybės tarybos sprendimais patvirtintomis keleivių vežimo miesto ir priemiesčio autobusų, maršrutinių taksi maršrutais tarifų dydžių įvertinimo metodikomis, nustatyti ekonomiškai pagrįstus keleivių vežimo Klaipėdos mieste ir priemiestyje tarifus. Pažymi, kad Klaipėdos miesto savivaldybės administracijos direktoriaus įsakymu buvo sudaryta darbo grupė, kuri buvo įpareigota iki gruodžio1 d. išnagrinėti ir pateikti išvadas dėl keleivių vežimo reguliariais reisais vietinio susisiekimo maršrutais tarifų dydžių bei parengti viešojo transporto lengvatų programos projektą. Sako, kad atsižvelgiant į sudarytos grupės išvadą, šiame sprendimo projekte yra teikiami siūlymai, įvardina ir pakomentuoja pagrindinius pokyčius. Pristato naujovę, kad nuo 2023 m. vasaros planuojamas reguliaraus vandens autobuso maršrutas Danės upe ir atsižvelgus į panašių vandens maršrutų Lietuvoje kainodarą, siūlo patvirtinti 6 eurų elektroninį vienkartinį bilietą.

V. Dambrauskas domisi bus pelningas ar nuostolingas minėtas vandens autobusas.

A. Samuilovas sako, jog negali garantuoti kad tas maršrutas išsilaikys, nes įvertinus metines sąnaudas ir užpildymą iki 50 proc., dotuoti šiam maršrutui reikės apie 50 tūkst. eurų.

V. Dambrauskas sako, kad susilaikys dėl šio sprendimo projekto, nes mano jog nėra sprendžiami socialiniai klausimai, o dotuojama pramoga.

J. Simonavičiūtė sako, kad keleiviams yra gerai, nes kaina nesikeičia, tačiau nekeliami strateginiai tikslai ir viešasis transportas neplėtojamas, neįvedami nauji maršrutai. Mano, jog reikia sutvarkyti visą autobusų tinklą bei peržiūrėti vairuotojų atlyginimus, nes jie per maži, todėl susilaikys dėl šio sprendimo projekto. Teikia balsavimui.

Balsavimu: už-3 ( E. Mantulovė, V. Plečkaitis, A. Petraitis), susilaiko-3 ( J. Simonavičiūtė, V. Dambrauskas, V. Senčila).

J. Simonavičiūtė sako, kad savo balsu nenori įtakoti priimamo sprendimo, todėl siūlo apsispręsti ir sprendimą priimti taryboje.

NUTARTA. Nepritarti sprendimo projektui.

6. SVARSTYTA. Valstybinės žemės sklypo Priešpilio g. 2, Klaipėdoje, dalies perdavimas neatlygintinai naudotis.

Pranešėja R. Gružienė pristato sprendimo projektą. Primena, kad Klaipėdos miesto savivaldybė patikėjimo teise valdo 4,2364 ha dydžio valstybinės žemės sklypą, esantį Priešpilio g. 2, Klaipėdoje. Šiame žemės sklype yra pastatai - muziejus su kavine, edukacinė salė, bastionas su poterna bei kiti inžineriniai statiniai, kurie nuosavybės teise priklauso Klaipėdos miesto savivaldybei ir kurie, išskyrus pastatą ir kitus inžinerinius statinius, kurie yra perduoti valdyti patikėjimo teise biudžetinei įstaigai Klaipėdos miesto savivaldybės Mažosios Lietuvos istorijos muziejui. Atsižvelgiant į tai, kad žemės sklype yra keli atskirai stovintys pastatai, žemės sklypo plane yra išskirtos jų eksploatavimui reikalingos žemės sklypo dalys bei nustatyta sklypo dalis, kuri reikalinga ir gali būti naudojama bendrai visų pastatų eksploatavimui.

R. Gružienė pabrėžia, kad šio sprendimo projekto tikslas priimti sprendimą dėl valstybinės žemės sklypo dalies – 3,0688 ha, kuri reikalinga MLIM patikėjimo teise valdomiems pastatams eksploatuoti, perdavimo neatlygintinai naudotis BĮ Klaipėdos miesto savivaldybės Mažosios Lietuvos istorijos muziejui savarankiškajai savivaldybių funkcijai vykdyti. Valstybinės žemės panaudos terminas nustatomas pagal valstybinės žemės sklype esančio statinio ar įrenginio ekonomiškai pagrįstą naudojimo trukmę, kuri nustatoma pagal patvirtintus statinio ar įrenginio statybos projekto dokumentus.

R. Gružienė pažymi, kad sprendimo projektas buvo parengtas pagal komiteto išsakytas pastabas.

J. Simonavičiūtė siūlo pritarti sprendimo projektui bendru sutarimu.

NUTARTA. Pritarti sprendimo projektui(bendru sutarimu).

7. SVARSTYTA. Apleisto ar neprižiūrimo nekilnojamojo turto sąrašo patvirtinimas.

Pranešėjas G. Pocius pristato sprendimo projektą. Vadovaujantis Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos nekilnojamojo turto mokesčio įstatymo 2 straipsnio 1 dalimi ir įgyvendindama Apleisto ar neprižiūrimo nekilnojamojo turto nustatymo tvarkos aprašo, patvirtinto Klaipėdos miesto savivaldybės tarybos 2022 m. spalio 20 d. sprendimu Nr. T2-237 „Dėl Apleisto ar neprižiūrimo nekilnojamojo turto nustatymo tvarkos aprašo patvirtinimo“, 8 punktą, siūlo patvirtinti Apleisto ar neprižiūrimo nekilnojamojo turto sąrašą, pristato, pakomentuoja ir atsako į komiteto narių pateiktus klausimus.

V. Dambrauskas stebisi, kad įtraukti tik 5 neprižiūrimi pastatai, kai mieste jų labai daug ir metai iš metų netvarkomi.

G. Pocius paaiškina, kad yra vertinimo kriterijai, pagal kuriuos neprižiūrimi pastatai gali būti įtraukiami į šį sąrašą.

J. Simonavičiūtė mano, kad šis sąrašas turi būti žymiai didesnis ir į jį turi būti įtraukta daugiau pastatų, tačiau tai priklauso nuo Valstybės priimamų įstatymų, todėl siūlo pritarti ir balsuoti už pateiktą sprendimo projektą.

Balsavimu: už-5(J. Simonavičiūtė, E. Mantulovė, V. Plečkaitis, A. Petraitis, V. Senčila), susilaiko-1 (V. Dambrauskas).

NUTARTA. Pritarti sprendimo projektui.

Posėdis baigėsi:16.30 val.

Posėdžio pirmininkė Judita Simonavičiūtė

Posėdžio sekretorė Aldutė Meniakina